钦定古今图书集成/明伦汇编/官常典/第727卷 > 张汉英
## 钦定古今图书集成/明伦汇编/官常典/第727卷 > 张汉英

按《宁波府志》：汉英幼聘吕氏女。及请期，吕以女双瞽
辞。汉英曰：“聘时无恙，而今丧明，命也。”遂娶之。后仕度
宗，咸淳间，守樊城，为元阿术所围，并守其江。汉英募
善泅者，寘蜡书于髻中，潜积草下，浮水而出，往荆郢
求救，至益口，事露被获。于是郢邓之路亦绝。求得张
顺、张贵二人为都统，又相继为元兵所杀。至九年癸
酉，襄阳被围。五年，樊城被围。四年，元将张弘范进攻，
为流矢中其肘，束创见。阿术曰：“襄在江南，樊在江北，
我陆攻樊，则襄出舟师来救，终不可取。若我截江道，
断救兵，水陆夹攻之，则樊必破，而襄亦下矣。”阿术从
之，遂以师截江而出。锐师薄樊，城陷，汉英死焉